ועדת העבודה והרווחה, כנסת 24, פרוטוקול מספר 128, 2022-05-31 12:46

אפרת רייטן: בואו נפתח בהתנצלות, שאנחנו מתחילים את הישיבה הזאת באיחור של 45 דקות.

אפרת רייטן: זה כמובן בגלל העיכוב שהיה לנו בדיון הקודם, שנמשך מ-10 בבוקר והיה סוער.

אפרת רייטן: אז אני מתנצלת כמובן בפני חברת הכנסת אימאן ח'טיב יאסין, מציעת החוק, וגם בפני כל המכובדים שהגיעו.

אפרת רייטן: אני פותחת באופן רשמי את הישיבה של ועדת העבודה והרווחה, 31 במאי 22', א' בסיון התשפ"ב, השעה היא 12:47.

אפרת רייטן: נדון בהצעת חוק הביטוח הלאומי (תיקון – תנאי זכאות לדמי לידה), התשפ"ב-2021, של חברת הכנסת אימאן ח'טיב יאסין, חבר הכנסת מנסור עבאס, חבר הכנסת מאזן גנאים, חבר הכנסת ווליד טאהא; וגם בהצעת חוק הביטוח הלאומי (תיקון – תנאי זכאות לדמי לידה), של חברת הכנסת ג'ידא רינאוי-זועבי – הכנה לקריאה ראשונה.

אפרת רייטן: שלום חברת הכנסת אימאן ח'טיב יאסין, אולי תציגי את ההצעה שלך.

אימאן ח'טיב יאסין: שלום וברכה לכולם, קודם כל ישר כוח, אין בעיה, כולנו עושים במלאכה כדי לקדם דברים.

אימאן ח'טיב יאסין: לצערי הרב את דיברת על כאבי בטן, כאן אנחנו מדברים על כאבי בטן תרתי משמע ועוד כאבים בהרבה מקומות אחרים, אבל בסוף תמיד מקווים לדברים טובים ומשמחים.

אימאן ח'טיב יאסין: אני רוצה קודם כל לקרוא את ההצעה ואחר כך לדבר עליה: חוק הביטוח הלאומי [נוסח משולב], התשנ"ה-1995, קובע כי אישה זכאית לדמי לידה מלאים בעד תקופה של 15 שבועות, אם עבדה ושולמו בעדה דמי ביטוח בעד 10 חודשים מתוך 14 החודשים שקדמו ליום הקובע, ואולם מבוטחת שעבדה בין שישה לתשעה חודשים מתוך 14 החודשים שקדמו ליום הקובע, אינה זכאית לדמי לידה מלאים, אלא בעד שמונה שבועות בלבד.

אימאן ח'טיב יאסין: מצב זה פוגע בנשים אשר לא הספיקו לעבוד את מספר החודשים הנדרש לפני הלידה, דבר נפוץ במציאות בה קיים קושי לנשים למצוא עבודה ולהשתלב בשוק העבודה, במיוחד בגילאים בהם רוב הנשים נכנסות להריון.

אימאן ח'טיב יאסין: כאמור, מכיוון שהריון אינו בהכרח דבר מתוכנן, יש קושי לתכננו מול מציאת עבודה והשלמת החודשים הנדרשים לפני ההיריון, מוצע לאפשר לנשים שעבדו בין שישה לתשעה חודשים לפני הלידה לקבל דמי לידה בעד שבוע נוסף כדי לצמצם את הפגיעה בהן ובילדיהן.

אימאן ח'טיב יאסין: להגיד שאני שלמה עם ההצעה?

אימאן ח'טיב יאסין: אני לא ממש שלמה, אבל אני יודעת מה המציאות שאנחנו חיים בתוכה וכמה זה מחייב ושדברים צריכים לבוא בשלבים, בהדרגתיות.

אימאן ח'טיב יאסין: אני חושבת שיש צורך בחקיקה לתת לכל אישה יולדת דמי לידה, לא משנה מה הסכום שהיא תהיה זכאית לו, שתהיה לה אפשרות להצטייד ולהכין עצמה לקבל נפש חדשה, א דם חדש בעולם, במשפחה, עולם ומלואו.

אימאן ח'טיב יאסין: לצערי הרב, אנחנו יודעות בוודאות שיש הרבה נשים בחברה הישראלית, ואם לדייק יותר, במגזרים מסוימים בחברה הישראלית, שלא התאפשר להן לעבוד, ולכן נשללה מהן מלכתחילה הזכות לקצבה שתאפשר לרכים הנולדים התחלה, כמה שאפשר במינימום הבסיסי.

אימאן ח'טיב יאסין: כעובדת סוציאלית שעבדה במשך שנים וגם כאשת קהילה שחיה בין בני עמה ובתוך החברה שלה, אני רואה מראות מאוד מאוד קשים של נשים, שעומדות ללדת וממש מקבצות נדבות כדי שתהיה מיטה לתינוק, שיהיו בגדים, ואפילו משומשים.

אימאן ח'טיב יאסין: כואב הלב.

אימאן ח'טיב יאסין: ישראל לא מדינה ענייה, והיא כל הזמן טוענת שהיא מדינת רווחה.

אימאן ח'טיב יאסין: אני חושבת שמן הראוי לשקול אותו, ואולי לחשוב על חקיקה של סכום מסוים.

אימאן ח'טיב יאסין: לא צריך לתת שלושה חודשים לפי המשכורת, אפילו הממוצעת במשק, אלא סכום מסוים מהביטוח הלאומי שמוקצה לקבלת התינוק בבית.

אימאן ח'טיב יאסין: אני שמה את זה על שולחנך ואני מוכנה לשתף פעולה במקום הזה.

אימאן ח'טיב יאסין: לגבי ההצעה הספציפית, אני עדיין חושבת שהיא לא הצעה הוגנת, כי אנחנו אומרים שמי שעבדה 10 חודשים, תקבל את מלוא קצבת הלידה, מי שעבדה בין שישה לתשעה חודשים, תקבל כמעט חצי, קצת למעלה מזה.

אימאן ח'טיב יאסין: עוד שבוע זה עדיין לא מגיע ל-60%, למרות שאם היא עבדה למשל תשעה חודשים, היא מקבלת 60% מהקצבה, ומי שהתאפשר לה לעבוד חודש נוסף, היא תקבל קצבה מלאה.

אימאן ח'טיב יאסין: גם בזה יש משהו שהוא לא צודק ולא הוגן, ואני כן קוראת לוועדה בדיונים לבדוק את הסוגיה הזאת ולהרחיב את הדבר הזה.

אפרת רייטן: בהחלט.

אימאן ח'טיב יאסין: מיותר להגיד, וזה גם נכתב בהצעה של החוק, שלרוב זה לא מתאפשר, כי הנשים לא מחליטות מתי להתחיל.

אימאן ח'טיב יאסין: יש חלק שכן מחליט ויש לו הפריבילגיה הזאת להגיד: אני רוצה להתחיל לעבוד ולתכנן את העבודה שלי ואחר כך לתכנן את ההיריון שלי ואז לקבל את מלוא הקצבה; אבל כולנו יודעים, במיוחד הנשים, שהמציאות מורכבת וקשה.

אימאן ח'טיב יאסין: בלי לדבר על האפשרות להיות בעבודה, גם האפשרות להיכנס להריון.

אימאן ח'טיב יאסין: מחקרים מראים כמה קשה להיכנס להריון, במיוחד בשנים האחרונות.

אימאן ח'טיב יאסין: כמעט 30% מהנשים שרוצות להיכנס להריון, לא מצליחות להיכנס להריון.

אימאן ח'טיב יאסין: לכן כל הסוגיה של תכנון הריון בכלל לא באה בחשבון.

אימאן ח'טיב יאסין: לאור זאת, אני חושבת שמן ההיגיון גם להתחשב בדבר הזה ולאפשר יותר מרחב בסוגיה הזאת, ולהגדיל אפשרויות של תשלום דמי לידה ושבועות של חופשת לידה לאותה אישה.

אפרת רייטן: אני מניחה שאנחנו עוד נדון בזה בהמשך הכנת החוק.

אפרת רייטן: בשלב הזה הגעת להסכמות לגבי הנוסח עם המשרדים.

אימאן ח'טיב יאסין: כן.

אפרת רייטן: יושבת אתנו חברת הכנסת ג'ידא רינאוי זועבי.

אפרת רייטן: אני יודעת שאת גם בוועדת הכספים.

ג'ידא רינאוי-זועבי: כן, קוראים לי עכשיו להגיע לוועדת הכספים.

אפרת רייטן: לפני שתחזרי, רציתי לשמוע אם יש לך משהו לומר.

אפרת רייטן: רצינו גם להצביע על מיזוג שתי ההצעות.

אפרת רייטן: אולי נתחיל מהמיזוג.

אפרת רייטן: מיזוג שתי ההצעות לפי סעיף 79(ג) – פ/2519 ו-פ/546.

אפרת רייטן: מי בעד המיזוג?

אפרת רייטן: אושר.

אפרת רייטן: שלושה בעד, פה אחד – כמובן הצעת המיזוג התקבלה.

ג'ידא רינאוי-זועבי: תודה לכם, תודה לך חברתי, ותודה גם לחברתי אימאן ח'טיב יאסין.

ג'ידא רינאוי-זועבי: אני חושבת שזאת הצעת חוק חשובה מאין כמותה, ואני מברכת על העשייה.

ג'ידא רינאוי-זועבי: תודה רבה.

אפרת רייטן: תודה רבה גם לך, ג'ידא.

אפרת רייטן: אני רוצה לשמוע את עמדות המשרדים, לפני שנצביע על החוק.

דניאל בלנגה: כרגע לפי הערכות שלנו, הצעת החוק עולה בין ארבעה לשישה מיליון ש"ח, לפיכך אין לנו התנגדות להצעת החוק.

אפרת רייטן: תודה רבה.

אפרת רייטן: משרד המשפטים.

הדיל יונס: אין לנו התנגדות להצעת החוק.

אפרת רייטן: מצוין.

אפרת רייטן: הביטוח הלאומי, בבקשה.

- דבוש: אין לנו התנגדות.

אפרת רייטן: עוד מישהו מהנציגים?

סיגל אבנון סוויצקי: אני מהרשות לקידום מעמד האישה, ואנחנו כמובן מברכות על החוק.

אפרת רייטן: אחרי הדיון שהיה לי כאן קודם, קיבלתי מתנה.

אימאן ח'טיב יאסין: החיים קלים לפעמים, קורה.

ענת מימון: אני אקרא את הצעת החוק:

ענת מימון: הצעת חוק הביטוח הלאומי (תיקון – תנאי זכאות לדמי לידה), התשפ"ב-2021 תיקון סעיף 50 1.

ענת מימון: בחוק הביטוח הלאומי [נוסח משולב], התשנ"ה-1995 (להלן – החוק העיקרי), בסעיף 50(א)(2), במקום "8 שבועות" יבוא "9 שבועות".

ענת מימון: אנחנו מדברים על מי שעבדה, שולמו בעדה דמי ביטוח בעד שישה חודשים מתוך 14 החודשים שקדמו ליום הקובע, ואז למעשה היא תהיה זכאית לדמי לידה בשווי של תשעה שבועות במקום שמונה שבועות שהיו עד היום.

ענת מימון: תחילה ותחולה 2.

ענת מימון: תחילתו של סעיף 50(א)(2) לחוק העיקרי, כנוסחו בחוק זה, שלושה חודשים מיום פרסומו של חוק זה (להלן – יום התחילה), והוא יחול על מי שלגביה חל היום הקובע ביום התחילה ואילך.

אפרת רייטן: למה שלושה חודשים מהיום?

ענת מימון: זה מה שהיה כתוב גם בהצעה הטרומית.

אפרת רייטן: למה?

ענת מימון: היערכות של הביטוח הלאומי.

אפרת רייטן: אבל זה המון שלושה חודשים, מה קרה לכם?

אפרת רייטן: אם יש עכשיו מישהי כזאת בהריון?

- דבוש: שוחחנו לפני הדיון.

- דבוש: זה מצריך איזושהי היערכות מחשובית, אבל אנחנו יכולים להוריד את זה לחודשיים.

אפרת רייטן: מצוין.

אימאן ח'טיב יאסין: בקריאה השנייה אנחנו נגיע - - -

אפרת רייטן: כי באמת הזמן עובר, תתחילו לעבוד, תתחילו להיערך, יעבור הזמן.

ענת מימון: חודשיים...

ענת מימון: והוא יחול על מי שלגביה חל היום הקובע ביום התחילה ואילך.

ענת מימון: לגבי העלות התקציבית, אנחנו צריכים לציין בדברי ההסבר, שנאמר לנו שאין עלות תקציבית וממילא יש גם תמיכה של הממשלה.

אפרת רייטן: מצוין, אז אנחנו נעבור להצבעה.

הדיל יונס: ענת מה היתה החלטת ועדת שרים?

ענת מימון: ההחלטה היתה לתמוך בטרומית, אבל - - -

הדיל יונס: להחזיר לוועדה לפני קריאה ראשונה או שלא?

ענת מימון: אני לא ראיתי שצריך לחזור.

ענת מימון: בתיאום עם המשרדים, בכפוף לכך שהמשך הליכי החקיקה יקודמו בהסכמת משרדי האוצר, המשפטים והרווחה.

אפרת רייטן: מצוין, מי בעד הצעת חוק הביטוח הלאומי (תיקון – תנאי זכאות לדמי לידה), התשפ"ב-2021?

אפרת רייטן: אושרה.

אפרת רייטן: ההצעה התקבלה פה אחד.

אפרת רייטן: ברכות, אימאן.

אפרת רייטן: תודה רבה לכולכם, זה מוכן לקריאה ראשונה.

אפרת רייטן: הישיבה נעולה.